CELEX: 52017PC0568
Language: lt
Date: 2017-10-04
Title: Pasiūlymas TARYBOS ĮGYVENDINIMO REGLAMENTAS kuriuo dėl tam tikrų sandorių Bendrijos viduje neapmokestinimo PVM iš dalies keičiamas Įgyvendinimo reglamentas (ES) Nr. 282/2011

EUROPOS KOMISIJA
            Briuselis, 2017 10 04
            COM(2017) 568 final
            2017/0249(NLE)
            Pasiūlymas
            TARYBOS ĮGYVENDINIMO REGLAMENTAS
            kuriuo dėl tam tikrų sandorių Bendrijos viduje neapmokestinimo PVM iš dalies keičiamas Įgyvendinimo reglamentas (ES) Nr. 282/2011
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  2016 m. balandžio 7 d. Komisija priėmė PVM veiksmų planą „Bendros ES PVM erdvės kūrimas. Laikas spręsti“
                     1
                   (toliau – PVM veiksmų planas). Jame Komisija, inter alia, paskelbė ketinimą, remiantis apmokestinimo prekių paskirties valstybėje narėje principu, priimti galutinę PVM sistemą, skirtą Sąjungos valstybių narių įmonių tarpusavio (B2B) prekybai, ir kartu sukurti patikimą bendrą Europos PVM erdvę. Pasiūlymas dėl teisėkūros procedūra priimamo akto sukurti tokią paprastesnę ir nuo sukčiavimo apsaugotą galutinę PVM sistemą, skirtą Sąjungos vidaus prekybai, buvo įtrauktas į Komisijos 2017 m. darbo programą
                     2
                  .
               
               
                  2016 m. gegužės 25 d. išvadose
                     3
                   Taryba atsižvelgė į Komisijos PVM veiksmų plane išdėstytas pastabas dėl tolesnių galutinės PVM sistemos kūrimo veiksmų ir jos ketinimą pirmuoju etapu 2017 m. pateikti pasiūlymą dėl teisėkūros procedūra priimamo akto dėl valstybių narių tarpusavio prekybai skirtos galutinės PVM sistemos. Be to, Taryba pakartojo savo požiūrį, jog principas, kad „apmokestinama prekių tiekimo ar paslaugų teikimo kilmės valstybėje narėje“ galutinėje PVM sistemoje, skirtoje B2B sandoriams, turėtų būti pakeistas „apmokestinimo paskirties valstybėje narėje“ principu.
               
               
                  2016 m. lapkričio 8 d. išvadose
                     4
                   Taryba nurodė, kad, Komisijai tęsiant darbą, susijusį su Sąjungos vidaus prekybai skirta galutine PVM sistema, reikėtų patobulinti esamą PVM sistemą. Taigi, Taryba paprašė atlikti pakeitimų keturiose srityse:
               
            
            
               ·Tiekimo Bendrijos viduje įrodymas: Taryba paprašė Komisijos išnagrinėti galimybes, susijusias su bendra rekomenduojamų kriterijų sistema, kuri būtų taikoma patvirtinamiesiems dokumentams, kurie būtini norint prašyti netaikyti mokesčių Bendrijos viduje tiekiamoms prekėms.
            
            
               ·PVM mokėtojo kodas: Taryba paprašė Komisijos pateikti pasiūlymą dėl teisėkūros procedūra priimamo akto, kuriuo būtų siekiama, kad galiojantis prekes įsigyjančio apmokestinamojo asmens arba neapmokestinamojo juridinio asmens PVM mokėtojo kodas, kurį suteikė kita valstybė narė nei ta, kurioje pradėtas prekių siuntimas ar gabenimas, turėtų būti papildoma esminė sąlyga siekiant netaikyti PVM Bendrijos viduje tiekiamoms prekėms.
            
            
               ·Grandininiai sandoriai: Taryba paprašė Komisijos išanalizuoti ir pasiūlyti vienodus kriterijus ir tinkamus teisės aktų patobulinimus, kuriais būtų padidintas teisinis tikrumas ir suderintas PVM taisyklių taikymas nustatant sandorio grandinės, įskaitant trišalius sandorius, apmokestinimą PVM.
            
            
               ·Atsargų atšaukimas: Taryba paprašė Komisijos pasiūlyti, kaip pakeisti galiojančias PVM taisykles, kad būtų galima vykdant valstybių narių tarpusavio prekybą supaprastinti ir vienodžiau taikyti atsargų atšaukimo procedūras. Šiuo tikslu atsargų atšaukimas reiškia padėtį, kai pardavėjas perkelia atsargas į sandėlį, kuris priklauso žinomam pirkėjui kitoje valstybėje narėje, kurioje atšaukus tas prekes iš sandėlio tas pirkėjas tampa jų savininku.
            
            
               
                  Atsiliepiant į Tarybos prašymą, teikiamas su pirma sritimi susijęs pasiūlymas iš dalies pakeisti PVM įgyvendinimo reglamentą
                     5
                  . Dėl likusių trijų sričių reikės pakeisti PVM direktyvą
                     6
                  , todėl reikės pateikti atskirą pasiūlymą.
               
            
            
               •Suderinamumas su kitomis Sąjungos politikos sritimis
            
            
               
                  Sukurti paprastą, modernią ir nuo sukčiavimo apsaugotą PVM sistemą – vienas iš Komisijos nustatytų 2017 m. fiskalinių prioritetų
                     7
                  .
               
               
                  Be to, kova su sukčiavimu PVM, kai taikomas dingusio prekiautojo mechanizmas, yra viena iš Europos Sąjungos kovos su nusikalstamumu prioritetinių sričių įgyvendinant Europolo 2014–2017 m. ES politikos ciklą
                     8
                  .
               
               
                  Administracinės naštos mažinimas, ypač MVĮ, – dar vienas svarbus uždavinys, akcentuotas Sąjungos augimo strategijoje
                     9
                  .
               
               
                  Siūloma iniciatyva ir jos tikslai atitinka Sąjungos MVĮ politiką, nustatytą Smulkiojo verslo akte
                     10
                  , visų pirma jo VII principą padėti MVĮ labiau naudotis bendrosios rinkos teikiamomis galimybėmis.
               
               
                  Iniciatyva atitinka Bendrosios rinkos strategiją
                     11
                   ir Reglamentavimo kokybės ir rezultatų programos (REFIT) tikslus.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               
                  Pasiūlymas grindžiamas PVM direktyvos 397 straipsniu. Šiame straipsnyje numatyta, kad Taryba, remdamasi Komisijos pasiūlymu, vieningai patvirtina PVM direktyvai įgyvendinti būtinas priemones.
               
            
            
               •Subsidiarumo principas (neišimtinės kompetencijos atveju) 
            
            
               
                  Pagal subsidiarumo principą, nustatytą Europos Sąjungos sutarties (ES sutarties) 5 straipsnio 3 dalyje, veiksmų Sąjungos lygiu galima imtis tik tuomet, kai numatytų tikslų valstybės narės vienos negali deramai pasiekti ir dėl siūlomų veiksmų masto ir poveikio tų tikslų būtų geriau siekti Sąjungos lygiu.
               
               
                  Klausimus, susijusius su gabenimo Bendrijos viduje įrodymu valstybių narių tarpusavio prekybos neapmokestinimo PVM tikslais, geriausia spręsti Sąjungos lygiu, o ne pavienėms valstybėms narėms, nes jie neišvengiamai susiję daugiau nei su viena valstybe nare. Be to, PVM yra Sąjungos lygiu suderintas mokestis, todėl dėl bet kokios naujos iniciatyvos įgyvendinti konkrečią PVM direktyvos taisyklę Komisijai reikės teikti pasiūlymą iš dalies pakeisti PVM įgyvendinimo reglamentą.
               
               
                  Pasiūlytos priemonės dėl patvirtinamųjų dokumentų, kurie būtini, kai prašoma Bendrijos viduje tiekiamų prekių neapmokestinti PVM, vieningai pareikalavo valstybės narės – tai rodo, kad veiksmai Sąjungos lygiu tikriausiai būtų rezultatyvesni, nes paaiškėjo, kad nacionalinio lygmens veiksmai nebuvo pakankamai rezultatyvūs.
               
            
            
               •Proporcingumo principas
            
            
               
                  Pasiūlyta priemonė – prekių gabenimo iš vienos valstybės narės į kitą įrodymas – yra tikslinis konkrečios problemos, susijusios su PVM taisykle, kurią sunku sistemingai ir vienodai taikyti ir dėl kurios apmokestinamiesiems asmenims ir mokesčių administratoriams kyla sunkumų, sprendimas.
               
            
            
               •Priemonės pasirinkimas
            
            
               
                  Šiuo pasiūlymu iš dalies keičiamas Tarybos įgyvendinimo reglamentas (ES) Nr. 282/2011.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Techninio lygio diskusijoms dėl PVM Komisija sukūrė dvi darbo grupes: Grupę dėl PVM ateities ir PVM ekspertų grupę. Šios grupės aptarė, kaip tobulinti dabartinę PVM sistemą, taip pat kaip spręsti prekių gabenimo iš vienos valstybės narės į kitą įrodymo klausimą PVM neapmokestinant įmonių prekių tiekimo įmonėms Bendrijos viduje. Be to, nuo 2016 m. gruodžio 20 d. iki 2017 m. kovo 20 d. vyko viešos konsultacijos ir sulaukta 121 atsiliepimo
                     12
                  .
               
            
            
               •Poveikio vertinimas
            
            
               
                  Daroma nuoroda į atskirą poveikio vertinimą [SWD(2017) 325 ir jo santrauką SWD(2017) 326], kuris atliktas, inter alia, dėl šio pasiūlymo.
               
               
                  Pasiūlymo poveikio vertinimą 2017 m. liepos 14 d. apsvarstė Reglamentavimo patikros valdyba [Ares(2017)3573962-SEC(2017)423]. Valdyba pasiūlymą įvertino palankiai ir pateikė keletą rekomendacijų – į šias rekomendacijas buvo atsižvelgta. Valdybos nuomonė ir rekomendacijos minimos prie šio pasiūlymo pridedamo Komisijos tarnybų darbinio dokumento „Poveikio vertinimas“ 1 priede.
               
            
            
               4.POVEIKIS BIUDŽETUI
            
            
               Pasiūlymas neturės neigiamo poveikio Sąjungos biudžetui.
            
            
               5.KITI ELEMENTAI
            
            
               •Išsamus konkrečių pasiūlymo nuostatų paaiškinimas
            
            
               1994 m. Komisija atkreipė Tarybos ir Europos Parlamento
                  13
                dėmesį į teiktino įrodymo, kad laikomasi Bendrijos viduje tiekiamų prekių neapmokestinimo PVM sąlygų, klausimą. Dar tada, praėjus tik dvejiems metams nuo dabartinių pereinamojo laikotarpio Bendrijos vidaus prekybos apmokestinimo procedūrų (pagal kurias vykdant Bendrijos vidaus įmonių tarpusavio prekių sandorį prekių tiekimas išsiuntimo valstybėje narėje neapmokestinamas, bet apmokestinamas prekių įsigijimas Bendrijos viduje paskirties valstybėje narėje) nustatymo, Komisija atkreipė dėmesį, kad ši tvarka yra sunkumų šaltinis.
            
         
         
            
               Vėlesnės diskusijos Sąjungos lygiu praktinių rezultatų nedavė. Be to, PVM įgyvendinimo reglamente šiuo klausimu dabar nėra jokios nuostatos, nors bėgant metams susikaupė Europos Sąjungos Teisingumo Teismo praktika dėl įrodymo, susijusio su Bendrijos viduje tiekiamų prekių neapmokestinimu PVM
                  14
               .
            
            
               Vis dėlto, vykstant dėl Žaliosios knygos dėl PVM ateities
                  15
                pradėtoms konsultacijoms, daugelyje atsiliepimų šis klausimas vėl nurodytas kaip pagrindinė dabartinės PVM sistemos problema. Įmonėms labai svarbios aiškios ir stabilios taisyklės, kurios užtikrina teisinį tikrumą. Kartu turi būti sudarytos sąlygos mokesčių administratoriams stebėti ir užtikrinti teisingą neapmokestinimo PVM taikymą, visų pirma dėl to, kad Bendrijos viduje tiekiamų prekių neapmokestinimas PVM dažnai yra pagrindinė sudėtinė tarpvalstybinio karuselinio sukčiavimo schemų dalis.
            
            
               Pasiūlytas sprendimas – dviem konkrečiais atvejais, susijusiais su patvirtinto apmokestinamo asmens statusu, daroma nuginčijamoji prezumpcija. Kiek tai susiję su patvirtinto apmokestinamojo asmens statusu, nurodomas pasiūlytas teisės aktas dėl Bendrijos vidaus prekybai skirtos galutinės PVM sistemos.
            
            
               Pirmuoju atveju, kai prekes tiesiogiai išgabena ar išsiunčia tiekėjas arba jo vardu tai padaro trečioji šalis ir tam tiekėjui suteiktas patvirtinto apmokestinamojo asmens statusas, daroma prezumpcija, kad prekės išgabentos iš tiekimo (išsiuntimo) valstybės narės į kitą valstybę narę, jei tiekėjas, kaip gabenimo patvirtinimą, turi du vienas kitam neprieštaraujančius dokumentus (kurių sąrašas pateikiamas reglamente). Tačiau mokesčių institucija gali nuginčyti šią prezumpciją remdamasi įrodymais, kad prekės nebuvo gabenamos iš tiekimo valstybės narės į kitą valstybę narę.
            
            
               Antruoju atveju, kai prekes įsigyjantis asmuo yra patvirtintas apmokestinamasis asmuo ir kai prekes tiesiogiai išgabena ar išsiunčia tas įsigyjantis asmuo arba jo vardu tai padaro trečioji šalis, daroma prezumpcija, kad prekes galima laikyti išgabentomis iš tiekimo valstybės narės į kitą valstybę narę, jei tiekėjas turi: i) įsigyjančio asmens rašytinį patvirtinimą, kad prekes išgabeno įsigyjantis asmuo arba jos buvo išgabentos jo vardu, nurodant prekių paskirties valstybę narę (tačiau nereikalaujant atskleisti tikslios paskirties vietos, norint išsaugoti įsigyjančio asmens verslo konfidencialumą), ir, ii) kaip gabenimo patvirtinimą, du vienas kitam neprieštaraujančius dokumentus (kurie nurodyti reglamente pateikiamame sąrašas). I punkte minimas patvirtinimas, kurį užregistruoja tiekėjas, turi būti pateikiamas ne vėliau kaip dešimtą kito mėnesio po tiekimo dieną. Šis laikotarpis įsigyjančiam asmeniui suteikia pakankamai laiko perduoti informaciją ir kartu neviršija laikotarpio, per kurį tiekėjas turi išrašyti sąskaitą faktūrą (pagal PVM direktyvos 222 straipsnį – ne vėliau kaip penkioliktą mėnesio, einančio po tiekimo, dieną).
            
            
               Atvejais, kurie nepatenka į šias prezumpcijas, pvz., dalyvaujantys apmokestinamieji asmenys neturi patvirtintų apmokestinamųjų asmenų statuso, ES Teisingumo Teismo aiškinimu, toliau taikomos dabartinės taisyklės.
            
            
               2017/0249 (NLE)
            
            
               Pasiūlymas
            
            
               TARYBOS ĮGYVENDINIMO REGLAMENTAS
            
            
               kuriuo dėl tam tikrų sandorių Bendrijos viduje neapmokestinimo PVM iš dalies keičiamas Įgyvendinimo reglamentas (ES) Nr. 282/2011
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  16
               , ypač į jos 397 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)PVM veiksmų plane
                  17
                Komisija paskelbė apie ketinimą pateikti pasiūlymą, kuriuo nustatoma galutinė pridėtinės vertės mokesčio (PVM) sistema, skirta tarp valstybių narių vykdomai įmonių tarpvalstybinei prekybai. Kol ji nepriimta, 2016 m. lapkričio 8 d. išvadose
                  18
                Taryba paragino Komisiją atlikti tam tikrus tarpvalstybiniams sandoriams taikomų Sąjungos PVM taisyklių patobulinimus, inter alia, dėl sandorių Bendrijos viduje neapmokestinimo PVM;
            
            
               (2)Direktyvoje 2006/112/EB nustatytos kelios sąlygos, kuriomis prekių tiekimas neapmokestinamas PVM vykdant tam tikrus sandorius Bendrijos viduje. Viena iš tų sąlygų – prekės turi būti išgabenamos ar išsiunčiamos iš vienos valstybės narės į kitą;
            
            
               (3)tačiau dėl skirtingų valstybių narių požiūrių į šių tarpvalstybinių sandorių neapmokestinimą PVM įmonėms atsirado sunkumų ir teisinio netikrumo. Tai prieštarauja tikslui stiprinti Sąjungos vidaus prekybą ir panaikinti fiskalines sienas. Todėl svarbu apibrėžti ir suderinti sąlygas, kuriomis sandorių būtų galima neapmokestinti PVM;
            
            
               (4)tarpvalstybinis sukčiavimas PVM yra visų pirma susijęs su Bendrijos viduje tiekiamomis prekėmis, todėl reikia nustatyti tam tikras aplinkybes, kuriomis prekes būtų galima laikyti išgabentomis ar išsiųstomis iš tiekimo valstybės narės teritorijos;
            
            
               (5)siekiant pateikti praktinį sprendimą įmonėms ir taip pat užtikrinti mokesčių administratorius, dėl sandorių, kuriuose dalyvauja patvirtinti apmokestinamieji asmenys, Įgyvendinimo reglamente (ES) Nr. 282/2011
                  19
                nustatomos dvi nuginčijamosios prezumpcijos;
            
         
         
            
               (6)atsižvelgiant į tai, kad į šį reglamentą įtrauktos nuostatos yra susijusios su pakeitimais, padarytais Tarybos direktyva  […]
                  20
               /ES, kiek tai susiję su patvirtintu apmokestinamuoju asmeniu, šis reglamentas turėtų būti taikomas nuo tų pakeitimų taikymo datos; 
            
            
               (7)todėl Įgyvendinimo reglamentas (ES) Nr. 282/2011 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Įgyvendinimo reglamento (ES) Nr. 282/2011 VIII skyriuje įterpiamas 2a SKIRSNIS:
            
            
            
               „2a SKIRSNIS
            
            
               Sandorių Bendrijos viduje neapmokestinimas PVM 
            
            
               (Direktyvos 2006/112/EB 138–142 straipsniai)
            
            
               45a straipsnis
            
            
               1.Direktyvos 2006/112/EB 138 straipsnyje numatytais atvejais neapmokestinant PVM daroma prielaida, kad prekės buvo išsiųstos ar išgabentos į paskirties vietą, esančią Bendrijoje, bet ne valstybės narės atitinkamoje teritorijoje, esant vienai iš toliau nurodytų aplinkybių:
            
            
               (a)pardavėjas yra patvirtintas apmokestinamasis asmuo, kaip apibrėžta Direktyvos 2006/112/EB 13a straipsnyje, jis nurodo, kad prekes išgabeno ar išsiuntė jis arba jo vardu tai padarė trečioji šalis, ir jis turi bent du vienas kitam neprieštaraujančius įrodymus, nurodytus 3 dalyje, kuriais patvirtinamas išgabenimas ar išsiuntimas;
            
            
               (b)prekes įsigyjantis asmuo yra patvirtintas apmokestinamasis asmuo, kaip apibrėžta Direktyvos 2006/112/EB 13a straipsnyje, o pardavėjas turi:
            
            
               i) rašytinį patvirtinimą iš prekes įsigyjančio asmens, kuriame nurodyta, kad jis prekes išgabeno ar išsiuntė arba tai jo vardu padarė trečioji šalis, ir nurodyta prekių paskirties valstybė narė;
            
            
               ii) du vienas kitam neprieštaraujančius įrodymus, nurodytus 3 dalyje, kuriais patvirtinamas išgabenimas ar išsiuntimas.
            
            
               Prekes įsigyjantis asmuo pardavėjui privalo pateikti rašytinį patvirtinimą, nurodytą b punkto i papunktyje, ne vėliau kaip dešimtą kito mėnesio po tiekimo dieną.
            
            
               2.Mokesčių institucija gali nuginčyti prezumpciją, kuri daroma pagal 1 dalį, jeigu yra ženklų, kad pardavėjas arba prekes įsigyjantis asmuo nuostatas netinkamai taiko arba jomis piktnaudžiauja.
            
            
               3.Taikant 1 dalį, priimtinais išgabenimo ar išsiuntimo įrodymais laikoma:
            
            
               (a)dokumentas, kurį prekes įsigyjantis asmuo arba jo vardu įgaliotas asmuo pasirašė, pripažindamas prekių gavimą paskirties valstybėje narėje;
            
            
               (b)dokumentai, susiję su prekių gabenimu ar siuntimu, kaip antai pasirašytas krovinių vežimo keliais dokumentas arba pranešimas, konosamentas, oro krovinio sąskaita faktūra, prekių vežėjo sąskaita faktūra, draudimo liudijimas, susijęs su prekių gabenimu ar siuntimu, arba banko dokumentai, kuriais įrodoma, kad už prekių išgabenimą ar išsiuntimą sumokėta;
            
         
         
            
               (c)oficialūs dokumentai, kuriuos išduoda valdžios institucija, kaip antai notaras, ir kuriais patvirtinamas prekių pristatymas į paskirties valstybę narę;
            
            
               (d)kvitas, kuris išrašytas paskirties valstybėje narėje ir kuriuo patvirtinamas prekių sandėliavimas toje valstybėje narėje;
            
            
               (e)pažymėjimas, išduotas paskirties valstybėje narėje tos valstybės narės profesinės organizacijos, kaip antai prekybos ar pramonės rūmų, kuriuo patvirtinama prekių paskirties vieta;
            
            
               (f)pardavėjo ir prekes įsigyjančio asmens sutartis ar pirkimo dokumentas, kuriame nurodoma prekių paskirties vieta;
            
            
               (g)su sandoriu susijusių šalių susirašinėjimas, kuriame nurodoma prekių paskirties vieta;
            
            
               (h)prekes įsigyjančio asmens PVM deklaracija, kurioje nurodomas prekių įsigijimas Bendrijos viduje.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2019 m. sausio 1 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  COM(2016) 148 final.
               
               
                  
                     (2)
                  Žr. 2017 m. Komisijos darbo programą „Sauganti, galių teikianti ir ginanti Europa“, COM(2016) 710 final, 
                     
                  http://eur-lex.europa.eu/legal-content/LT/TXT/?qid=1487237841093&uri=CELEX:52016DC0710.
               
               
                  
                     (3)
                  Žr. 
                  http://www.consilium.europa.eu/en/press/press-releases/2016/05/25-conclusions-vat-action-plan/.
               
               
                  
                     (4)
                  2016 m. lapkričio 8 d. Tarybos išvados dėl galiojančių ES PVM taisyklių dėl tarpvalstybinių sandorių tobulinimo (Nr. 14257/16 FISC 190 ECOFIN 1023, 2016 m. lapkričio 9 d.),
                     
                  http://data.consilium.europa.eu/doc/document/ST-14257-2016-INIT/lt/pdf.
               
               
                  
                     (5)
                  2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (nauja redakcija) (OL L 77, 2011 3 23, p. 1).
               
               
                  
                     (6)
                  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
               
               
                  
                     (7)
                  2017 m. metinė augimo apžvalga; žr. 
                  https://ec.europa.eu/info/publications/2017-european-semester-annual-growth-survey_lt
                  .
               
               
                  
                     (8)
                  
                  EMPACT prioritetai
                   (Europos kovos su nusikalstamumo grėsmėmis tarpdisciplininė platforma)
                  .
               
               
                  
                     (9)
                  2020 M. EUROPA. Pažangaus, tvaraus ir integracinio augimo strategija, žr. 
                  http://eur-lex.europa.eu/LexUriServ/LexUriServ.do?uri=COM:2010:2020:FIN:LT:PDF
                  .
               
               
                  
                     (10)
                  Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“ – Europos iniciatyva „Small Business Act“ (COM (2008) 394 galutinis).
               
               
                  
                     (11)
                  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Bendrosios rinkos tobulinimas: daugiau galimybių piliečiams ir įmonėms“ (COM(2015) 550 final).
               
               
                  
                     (12)
                  Dėl konsultacijų su suinteresuotosiomis šalimis žr. Komisijos tarnybų darbinio dokumento 2 priedą – Poveikio vertinimą, pridedamą prie pasiūlymo dėl Tarybos direktyvos, kuria dėl tam tikrų pridėtinės vertės mokesčio sistemos taisyklių suderinimo ir supaprastinimo iš dalies keičiama Direktyva 2006/112/EB ir nustatoma valstybių narių tarpusavio prekybos apmokestinimo galutinė sistema, ir susijusių viešų konsultacijų rezultatus
                  https://ec.europa.eu/taxation_customs/consultations-get-involved/tax-consultations_en.
                   
               
               
                  
                     (13)
                  Komisijos ataskaita Tarybai ir Europos Parlamentui dėl pereinamojo laikotarpio procedūrų taikymo apmokestinant PVM Bendrijos vidaus prekybą (COM(94) 515 final, 1994 m. lapkričio 23 d.).
               
               
                  
                     (14)
                  Žr., pvz., sprendimus: 2007 m. rugsėjo 27 d., Teleos, C-409/04, ECLI:EU:C:2007:548; 2007 m. rugsėjo 27 d., Collée, C-146/05, ECLI:EU:C:2007:549; 2007 m. rugsėjo 27 d., Twoh International, C-184/05, ECLI:EU:C:2007:550; 2010 m. gruodžio 16 d., Euro Tyre Holding, C-430/09, ECLI:EU:C:2010:786; 2012 m. rugsėjo 27 d., VSTR, C-587/10, ECLI:EU:C:2012:592; 2012 m. rugsėjo 6 d., Mecsek-Gabona, C-273/11, ECLI:EU:C:2012:547; 2014 m. spalio 9 d., Traum, C-492/13, ECLI:EU:C:2014:2267.
               
               
                  
                     (15)
                  Žalioji knyga „PVM ateitis. Paprastesnės, stabilesnės ir veiksmingesnės PVM sistemos kūrimas“ (COM(2010) 695). Komisijos tarnybų darbinis dokumentas, pridedamas prie žaliosios knygos „PVM ateitis. Paprastesnės, stabilesnės ir veiksmingesnės PVM sistemos kūrimas“ (SEC(2010) 1455, 2010 m. gruodžio 1 d.).
               
               
                  
                     (16)
                  OL L 347, 2006 12 11, p. 1.
               
               
                  
                     (17)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“ (COM(2016) 148 final, 2016 m. balandžio 7 d.).
               
               
                  
                     (18)
                  2016 m. lapkričio 8 d. Tarybos išvados dėl galiojančių ES PVM taisyklių dėl tarpvalstybinių sandorių tobulinimo (Nr. 14257/16 FISC 190 ECOFIN 1023, 2016 m. lapkričio 9 d.).
               
               
                  
                     (19)
                  2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (OL L 77, 2011 3 23, p. 1).
               
               
                  
                     (20)
                  [...] Tarybos direktyva [...]/ES, kuria dėl tam tikrų pridėtinės vertės mokesčio sistemos taisyklių suderinimo ir supaprastinimo iš dalies keičiama Direktyva 2006/112/EB ir nustatoma valstybių narių tarpusavio prekybos apmokestinimo galutinė sistema (OL L […]).